Dr zweiti Tag isch weniger cool gsi. I han ziemlich viel Sacha z'erlediga (Bankkonto eröffna, SIM-Karta, Buskarta,…) kha und irgendwia het nüd so richtig  klappa wella. Vor allem das mit dem sch*** Bankkonto…. Zerst bini uf dr Bank gsi wos gfunda hend "Jaja keis Problem as Konto für Usländer….". Nachher hends gmerkt, dasses glich es chlises Problem git. Und das heisst NIE - Número de Identificación de Extranjeros. Si hend mer denn au gseit woni dia Nummera überchum….Und döt bini denn au hera (im Norda vor Stadt). Döt acho hends mi aber in Süda vor Stadt gschickt und vom Süda wider zrugg in Norda… i glaub es wer ewig so witerganga wenni nid eifach zmüad gsi wer und drum ufgäh han… Zudem hani au no min Spanisch-Istufigstest a dem Tag kha und han halt eifach au gmerkt dass mis Spanisch nach 1 Semester scho no nid so ganz das Wahre isch   Also di schriftlich Prüafig wer ja no ganga, aber nei du dia mündlich isch jo anderst peinlich gsi- ä Mischig zwüschet Spanisch- ganz vielna "äääh's" und a biz Italienisch. (Und i han mer doch so fest  vorgnoh wenigstens d'Ziita nomal z'repetiara-aber eba eigentlich sötti mi jo langsam kenna und ja Tanja i weiss was du jetzt denksch ("i hans ja gseit") naja uf jeda Fall hani an dera mündlicha Prüafig grad mal so knapp d'Präsens-Endiga voda Verba gwüsst   Aber überläbt hanis alleweil. Gstresst und müad wiani am End vo dem Tag natürlich gsi bin wäri am liabsta so gschwind wia möglich wider  hei…*sniff*